(১) জামাআতী যিন্দেগী বইয়ের লেখক জনাব আব্দুস সোবহান (৭০) গত ২০ অক্টোবর বিকাল ৩-টায় বগুড়া যেলার সোনাতলা থানাধীন সিচারপাড়া গ্রামের নিজ বাড়ীতে ইন্তিকাল করেন। ইন্না লিল্লা-হি ওয়া ইন্না ইলাইহে রাজেঊন। মৃত্যুকালে তিনি স্ত্রী, ১ ছেলে ও ৬ মেয়ে রেখে যান। উল্লেখ্য যে, তার দুটি কিডনীই নষ্ট হয়ে গিয়েছিল। তার প্রথম জানাযা হাফেয যয়নুল আবেদীনের ইমামতিতে রাত ৮-টায় এবং দ্বিতীয় জানাযার ছালাত পরদিন সকাল ৮-টায় তার পুত্র আব্দুল্লাহ আল-মামুনের ইমামতিতে অনুষ্ঠিত হয়। তাকে নিজ গ্রামের পারিবারিক গোরস্থানে দাফন করা হয়।  (২) আলহাজ্জ আবুল হোসায়েন চলে গেলেন :  বালাকোট জিহাদের স্বনামধন্য মুজাহিদ তিন তিনবার ফাঁসির দড়ি ছিঁড়ে বেঁচে যাওয়া কিংবদন্তী পুরুষ  সততা, ন্যায় পরায়ণতা, বীরত্ব ও আল্লাহভীরুতার মূর্তপ্রতীক সাতক্ষীরার গাযী মর্জ্জুম (মাখদূম) হোসায়েন-এর প্রপৌত্র আলহাজ্জ আবুল হোসায়েন (৮১) বিন সৈয়দুদ্দীন বিন মৌলবী আব্দুল ওয়াহহাব বিন মর্জ্জুম হোসেন দীর্ঘ রোগভোগের পর গত ৫ নভেম্বর শুক্রবার সাতক্ষীরার ভালূকা চাঁদপুরে নিজ বাসভবনে ইন্তেকাল করেছেন। ইন্না লিল্লাহে ...। মৃত্যুকালে তিনি একমাত্র ছোট ভাই হাবীবুল হাসান প্রধান শিক্ষক (অবঃ) সাতক্ষীরা বয়েজ হাইস্কুল, ৫ পুত্র ও ৪ কন্যা রেখে যান। সাতক্ষীরা যেলা আন্দোলন-এর সেক্রেটারী মাওলানা আলতাফ হোসায়েন তাঁর জানাযায় ইমামতি করেন এবং যেলা উপদেষ্টা ও কেন্দ্রীয় শূরা সদস্য অধ্যাপক শেখ রফীকুল ইসলাম ঐদিন জুমআর খুৎবা দেন এবং অত্রাঞ্চলে আহলেহাদীছ আন্দোলনে মরহূম ও তাঁর পূর্বপুরুষদের অবদান তুলে ধরেন। জানাযায় আন্দোলন ও যুবসংঘের যেলা নেতৃবৃন্দ ছাড়াও এলাকা ও আশপাশের কয়েক শত মুছল্লী অংশগ্রহণ করেন।  ২২.১২.১৯৮৯ ইং তারিখে মরহূমের দেওয়া তথ্যমতে ১৮৩১ সালের মে মাসে সংঘটিত বালাকোট জিহাদ থেকে ফেরার পথে (পাকিস্তানের) শিয়ালকোটের এক জুমআ মসজিদে আহলেহাদীছ তরীকায় ছালাত আদায় করতে গিয়ে গাযী মার্জ্জুম হোসায়েন ইংরেজের গুপ্ত পুলিশের নযরে  পড়েন ও পরে সত্য কথা বলায় বিচারে ফাঁসির আদেশ প্রাপ্ত হন। কিন্তু তাঁর সাথী ও পার্শ্ববর্তী শ্রীঊলা গ্রামের ইদু বিশ্বাস ধরা পড়ার ভয়ে হানাফী তরীকায় ছালাত আদায় করে বেঁচে যান। বর্তমানে মার্জ্জুম হোসায়েন-এর বংশ সকলে আহলেহাদীছ। কিন্তু ইদু বিশ্বাসের বংশধর সকলে হানাফী। আদালতের আদেশমতে তাঁকে শিয়ালকোট জেলে ফাঁসি কাষ্ঠে ঝুলানো হয়। কিন্তু তিন তিনবার ফাঁসির দড়ি ছিঁড়ে যাওয়ায় ভীত হয়ে ইংরেজ ম্যাজিষ্ট্রেট তাঁকে মুক্তি দেন। অতঃপর বহুদিন পর এক সময় তিনি জন্মস্থান ভালুকা চাঁদপুরে ফিরে আসেন। এই সময় পার্শ্ববর্তী গুনাকরকাটি গ্রামে তিনি  ওয়ায মাহফিলে বক্তৃতা করেন। ফাঁসির দড়ি ছিঁড়ে মুক্তি পাওয়া গাযীয়ে বালাকোটের ওয়ায শোনার জন্য শত শত ধর্মপ্রাণ মানুষ উক্ত মাহফিলে যোগদান করেন। ওয়ায শেষে তাঁর জন্য রান্না করা বাড়ীওয়ালার সামান্য ভাত-তরকারি বিসমিল্লাহ বলে তিনি নিজ হাতে উপস্থিত শত শত মানুষকে খাইয়ে তৃপ্ত করেন। তাঁর এই কেরামতে মুগ্ধ হয়ে গুণাকরকাটি গ্রাম সহ আশপাশের বহু গ্রামের মানুষ আহলেহাদীছ হয়ে যান এবং আজও তারা আহলেহাদীছ আছেন। ফালিল্লাহিল হামদ।  তথ্যদাতা আলহাজ আবুল হুসায়েনের বিধবা চাচাতো বোন হাফীযা খাতুনের (৭১) নিকট থেকে মার্জ্জুম  হোসেন নাম খোদাইকৃত ও তাঁর ব্যবহৃত ১২০০ গ্রাম ওযনের তামার বদনাটি মাননীয় গবেষক ডঃ মুহাম্মাদ আসাদুল্লাহ আল-গালিব ২৩.১২.৮৯ইং তারিখে সংগ্রহ করেন এবং গাযী ছাহেবের ব্যবহৃত তরবারিটি জনাব আবুল হুসায়েন নিজে এসে ১৯৯৩ সালে রাজশাহী তাবলীগী ইজতেমার মঞ্চে নিজহাতে মাননীয় গবেষকের নিকট অর্পণ করেন। জিহাদী রক্তের পুণ্যময় উত্তরাধিকার হিসাবে আমরা সদ্য পরপারের যাত্রী আলহাজ্জ আবুল হোসায়েন-এর রূহের মাগফিরাত কামনা করছি এবং তাঁর শোক সন্তপ্ত পরিবারবর্গের প্রতি গভীর সমবেদনা জ্ঞাপন করছি। আল্লাহুম্মাগফির লাহু ওয়ার হামহো...। (তথ্য : আহলেহাদীছ আন্দোলন (ডক্টরেট থিসিস), পৃঃ ৪২১, ৪৩২)।  (৩) সাতক্ষীরা যেলার বাঁশদহা এলাকা যুবসংঘ-এর সভাপতি অধ্যাপক সাইফুল ইসলামের পিতা আন্দোলন-এর স্থানীয় উপদেষ্টা জনাব নসীমুদ্দীন সরদার (৯৬) গত ১৯ নভেম্বর বৃহস্পতিবার দিবাগত রাত আড়াইটায় নিজ বাড়ীতে ইন্তেকাল করেছেন। ইন্না লিল্লাহি ...। পরদিন শুক্রবার বাদ জুমআ নিজ গ্রাম নারায়ণজোলের (সাতক্ষীরা সদর) ঈদগাহ ময়দানে তাঁর ছালাতে জানাযা অনুষ্ঠিত হয়। তাঁর কনিষ্ঠ পুত্র অধ্যাপক সাইফুল ইসলাম জানাযায় ইমামতি করেন। আহলেহাদীছ যুবসংঘ-এর সাবেক কেন্দ্রীয় সভাপতি ড.এ.এস.এম. আযীযুল্লাহ, যেলা আন্দোলন ও যুবসংঘ-এর নেতৃবৃন্দ সহ এলাকার গণ্যমান্য ব্যক্তিবর্গ জানাযায় অংশগ্রহণ করেন। জানাযা শেষে তাঁকে পারিবারিক গোরস্থানে দাফন করা হয়।  [আমরা তাঁদের রূহের মাগফিরাত কামনা করছি এবং শোক-সন্তপ্ত পরিবারবর্গের প্রতি আন্তরিক সমবেদনা জ্ঞাপন করছি। -সম্পাদক]